Koulun rehtori ei kommentoi tapauksen taustoja, mutta sanoo, että koulu on tehnyt toimenpiteitä.

Keravalaisessa koulussa on tapahtunut erikoinen välikohtaus, jossa työntekijä esiintyi virkapaikalla sekavana (pikkukuva). John Palmen

Sosiaalisessa mediassa on tiistain mittaan levinnyt videomateriaalia Keravalla sijaitsevan Sompion koulun väitetystä opettajasta, joka oli virkapaikalla sekavassa tilassa.

Videolla aikuinen nainen on nuorten keskuudessa päihtyneen oloisena. Nainen esiintyy koulun salin lavalla tanssien ja tekee muun muassa liikettä, jossa pyllistää oppilaille ja läpsii omaa takapuoltaan. Toisessa leikatussa kohdassa nainen on pukuhuoneessa ja liikehtii päihtyneen oloisesti.

– Sviidun hyvä fiilis, nainen sanoo videolla.

Videolla on myös esitetty kuva, jossa väitettyä opettajaa mahdollisesti viedään poliisiautoon.

”On ollut eräs tapaus”

Sompion koulun rehtori Päivi Korhonen sanoo yleisellä tasolla, että koululla on ollut jonkin sortin välikohtaus, muttei kerro taustoista enempää.

– Tänään on ollut koulullamme eräs tapaus, joka on hoidettu asianmukaisesti. Siitä on huoltajia tiedotettu, ja lapset voivat tulla huomenna kouluun täysin turvallisin mielin, Korhonen kertoo.

Rehtorin mukaan koulu on toiminut asiassa, kuten kuuluukin ja noudattanut ohjeita.

Korhonen ei ota asiaan kantaa sen tarkemmin.

– Minulla ei ole oikeutta kommentoida millään tavalla kenenkään yksittäisen henkilön asioita.

Kaupunki vahvistaa: Poliisi paikalle

Keravan kaupungin perusopetusjohtaja Terhi Nissinen vahvistaa, että koululla on ollut työntekijän käyttäytymiseen liittyvä ongelmatilanne tiistaina.

– Olen kuullut videosta, mutten ole nähnyt sitä itse. Se pitää paikkansa, että koululla on ollut tänään työntekijä, joka ei ole ollut työkuntoinen. Lähdemme huomenna selvittämään tarkemmin, mistä syystä, Nissinen sanoo.

Perusopetusjohtajan mukaan pitää myös paikkansa, että koululle on soitettu virkavaltaa tilanteen takia.

– Poliisi on pyydetty käymään koululla ja tarkistamaan asiaa.

Koulun opetus jatkuu normaalisti välikohtauksesta huolimatta. Häiriöksi ollut henkilö ei ole toistaiseksi koulun palveluksessa. Nissinen kieltäytyy kommentoimasta, oliko kyse virkasuhteisesta opettajasta vai jostakusta muusta koulun työntekijästä.

– Jos kerron tällaisen asian, henkilö on yksilöitävissä. En kommentoi sitä tässä vaiheessa.